PRIOPĆENJE ZA MEDIJE

*Čaroban Uskrs u najljepšoj uvali Čikat*

Mali Lošinj, 22. ožujka 2022. –  **Bajkovita uvala Čikat u čijoj se predivnoj prirodi kao biseri ističu Hotel Bellevue i Boutique Hotel Alhambra, hoteli luksuzne kolekcije brenda LH&V, uvijek iznova očaravaju pomno pripremljenim sadržajima. Tako i ove godine sve goste za Uskrs već tradicionalno očekuje izuzetna gastronomska ponuda u nagrađivanim restoranima te pregršt prilika za potpuni odmor tijela i uma. Opuštajuće večeri uz koktele i jela kulinarskih virtuoza s četiri različita kontinenta, jedinstveni wellness tretmani te aktivnosti za djecu kao što je *Bellevue Epic Easter Egg Hunt* samo su neki od razloga zašto provesti Uskrs baš u uvali Čikat.**

Nakon prekrasnog prošlogodišnjeg izdanja, Hotel Bellevue nastavlja tradiciju uskrsnih radosti još bogatijom [Uskrsnom čarolijom](https://www.losinj-hotels.com/hr/hoteli-i-vile/hotel-bellevue/ponude/uskrs/) ispunjenom zanimljivim aktivnostima i radionicama. Najmlađi će se oduševiti čarobnom avanturom s Alisom u zemlji čudesa, bojanjem pisanica, dojmljivim mađioničarskim predstavama, radionicama o dupinima, utrkama zečića i omiljenom Flash Light Egg Hunt. Odrasli pak imaju priliku uživati u nezaboravnom gurmanskom iskustvu u nagrađivanom restoranu Matsunoki. Inspirirana jednim od najposebnijih proljetnih događaja u zemlji izlazećeg sunca, svečana subotnja večera „Sakura Splendour” - kulinarska simfonija od šest sljedova u režiji čak četiri renomirana *chefa,* među kojima se posebno ističe Orhan Cakiroglu koji u Matsunoki donosi veliko iskustvo iz uglednog japanskog lanca restorana Zuma, oduševit će istinske ljubitelje hrane i pića. Uskrs s vašim bližnjima provedite uz raskošni brunch koji je uključen u cijenu uskršnjeg paketa.

Kada je riječ o jedinstvenom gurmanskom doživljaju, Boutique Hotel Alhambra i restoran Alfred Keller pod vodstvom *chefa* Michaela Gollenza nedavno nagrađenog prestižnom Michelinovom zvjezdicom pripremaju pravi gastronomski spektakl. Parovi željni savršenog vikenda ovdje će provesti [Blistavi Uskrs](https://www.losinj-hotels.com/hr/hoteli-i-vile/hotel-alhambra-and-vila-augusta/ponude/uskrs/) uz živu jazz glazbu, rapsodiju okusa i mirisa i wellness rituale koji će razbuditi sva njihova čula. Posebno osmišljeni tretmani kristalima, blagdanski tečaj kuhanja “Kuhanje sa zvjezdama” s kuharom Michaelom Gollenzom, sjajna gala večera „Wine and Shine“ te „Bubbles & Sparkles“ uskrsni *brunch* uz Swarovski poklone, gostima će pružiti zaista nezaboravan odmor.

Hoteli iz LH&V klasične kolekcije koji uključuju hotel Auroru, Family hotel Vesperu i Vitality hotel Puntu također nude fantastične ponude za blagdanski vikend. Cjelokupnu ponudu provjerite na losinj-hotels.com